**שיחה בין מאיה דיקשטיין ואורית בולגרו**

**א.ב: מה גרם לך להשיב לקול הקורא שעוסק בסיפור, מה משמעותו עבורך?**

**מ.ד: כולנו מספרים סיפורים, גם בשעת שינה,** מאז ומעולם. ההתחלה שלנו היא מרחב קולקטיבי של חוסר מודעות. ראשיתנו מוטבעת על ידי סיפור שאנו שומעות מן האחר: מישהו מעניק לנו שם, ומספר לנו היכן נולדנו ומתי. **האוסף המורכב של הנרטיבים שסופרו לנו, וגם אלו שאנחנו מספרים לעצמנו מהווים בסיס להבניית העצמי האופן בו אנו חווים את העולם ומשמעותו מושפע על ידי סיפורים אלה. סיפור ששמעתי בילדות ונחרט בי, הוא על יער בו נשמעים קולות של חיות רבות אך הן בלתי נראות, ומסתבר כי ציפור אחת היושבת מעבר לגבעה, היא זו שמשמיעה את הקולות. אולי זו נקודת ההתחלה לעניין שלי בסאונד והאופן בו הוא מוליך את הדמיון.**

א.ב: נקודת ההתחלה היתה הקשבה לסיפורי אחרים. איך את רואה את היחס בינם לבין החלום?

**מ.ד: הפעולה של בחירת סיפור וסיפורו דומה למשיכת חוט מתוך פקעת זיכרונות, אירועים, דמיונות, וחלומות. קראתי שבמחקרי הדמיות מוח, אותו אזור פעיל גם כאשר מדמיינים דבר וגם כאשר חווים אותו ממש. גם בתרבויות שבטיות, חלימה בהקיץ וחלימה בשינה נתפסות כאירועים אמתיים, כחלק משגרת החיים. במובן זה, האמת של הסיפור – לא באמת משנה. ולמספר תפקיד מכריע בכך. ביוון העתיקה אמנות הסיפור נחלקת לשניים, הקריינות והחיקוי. המספר מעביר את כל הדמויות דרך הקול והגוף שלו, שמהדהדים בגופו ובגוף המאזין ויוצר מרחבים רגשיים, פיזיים, שהם אישיים לחלוטין.**

**"יש לי אסכולה שלמה של לשונות בבטן הזאת שלי, ואף לשון מכולם לא מדברת שום מילה אחרת מלבד השם שלי." (שייקספיר, הנרי הרביעי, חלק 2 | מערכה 4, סצנה 3).**

**א.ב: מה התרחש בפגישות שקיימת?**

**מ.ד: הפגישות דמו לשהייה על אי בודד: חדר קטן בשעת לילה, שני זרים וסיפור מעשה שקושר ביניהם. המספר, אני, והמודע והלא מודע שלנו נפגשים. אני מקשיבה לסיפור, וקולו של המספר מדריך ומוביל אותי מערות לממלכת החלומות ולשינה. בכל מפגש נאבקתי בין הרצון להקשיב ולשמור על ערות לבין הרצון לשקוע בעולם החלום. לפעמים נרדמתי והתעוררתי חליפות. אך המספר המשיך ואני יודעת שקלטתי הכל.**

--א.ב: בעריכת פס קול התערוכה, מה היה חשוב לך?

**מ.ד: עריכת הסאונד יוצרת , מרחב חזותי שלם באמצעות פעולה של קשב, בדומה להתבוננות דרך עדשת המצלמה. היה לי חשוב לשמור על הלב של הסיפור, כפי שסופר לי בקולו של המספר, ובשפת אמו בעריכה, הקפדתי לשזור בין היבטים מלודיים וסמנטיים של המילים והנרטיב, לתוך הגוף האנושי שמהדהד אותם. ובחלל הגלריה, כיוונתי לכך שהחלל יגרה את דמיונו של המאזין, העטוף בערסל בחלל, כתיבת תהודה של הנרטיבים הללו.**